text: ALMENTST hevur lýst árið 2011 at vera altjóða skógarár. Hettar er gjørt, tí ST ynskir at varpa ljós á alstóra týdningin, ið skógirnir kring um í heiminum hava á vælferðina hjá mannaættini eins væl og alstóra týdningin, hesin vøkstur hevur fyri náttúruna og fyri lívfrøðiliga margfeldið. ST ynskir at økja tilvitanina um týdningin av burðardyggari fyrisiting, varðveitslu og menning av øllum skógarsløgum til gagns fyri bæði samtíðar og framtíðar ættarliðum. Meira fæst at vita um ST ætlanina á heimasíðuni 
text: #000000
text: ST heitir á stjórnir og almennar myndugleikar, altjóða stovnar, felagsskapir og fyritøkur, umframt eisini á lokalar felagsskapir og onnur áhugað, um at skipa fyri tiltøkum at varpa ljós á jaliga týdningin av burðardyggari menning av heimsins skógarlendum.Tað er Innlendismálaráðið, sum umsitur skógarmál í Føroyum. Almennu, skógfriðaðu viðarlundirnar í Føroyum eru undir fyrisitingarmyndugleika hjá Skógfriðingarnevndini, ið landsstýrismaðurin í innlendismálum tilnevnir sbrt. løgtingslógini um viðarlundir frá 1952. Sigga Rasmussen er forkvinna í Skógfriðingarnevndini. Umhvørvisstovan umsitur dagliga virkið vegna Skógfriðingarnevndina, og Tróndur Leivsson, landsskógarvørður, er skrivari nevndarinnar.
text: #000001
text: Føroyar hoyra heima í ST, og eru harvið eisini bundnar av viðtøkum framdar av ST. Skógfriðingarnevndin hevur samtykt at taka áheitan STs í álvara um eisini at varpa ljós á altjóða skógarárið í Føroyum. Umframt at kunnað verður meira alment um skógar- og træplantingarspurningar, er ætlanin seinni í summar og í heyst at skipa fyri ymsum tiltøkum: plantutiltaki, kunningartúri, fyrilestrum og eisini onkrari kapping fyri børn og ung. Í hinum Norðurlondunum verður eisini gjørt burturúr at markera altjóða skógarárið.
text: #000002
text: VIÐARVØKSTUR Í FØROYUMVanliga verður sagt, at trø vaksa ikki natúrliga í Føroyum, og at eingir skógir hava verið her frá náttúrunnar hond eftir seinastu ístíðina. Hettar er tó eftir øllum at døma ikki rætti sannleikin. Úrslit frá nýggjari rannsóknum innan ávikavist gróðrarsøgu, jarðfrøði og fornfrøði, ið eru løgd fram seinastu uml. 30 árini, vísa, at viðarvøkstur, ivaleyst mest sum kjarrskógur, hevur vaksið her á landi heilt fram til í landnámstíðini. Viðarvøksturin er avoyddur skjótt, eftir at seyðurin kom í oyggjarnar. Einiber, pílasløg og dúnbjørk hava vaksið í meingi, meðan nógv bendir á, at sløg sum askur, lind, hesli, roynir, elri, álmur, eik og fura kunnu hava vaksið í ávísum støðum. Hildið verður, at mannaskapta árinið á vøkstur og lendi (nýtsla av tilfari og niðurbeitingin frá seyðahaldi) kann hava broytt støðuna her í oyggjunum fullkomiliga innanfyri eitt tíðarbil á einans uml. 200 ár.
text: #000003
text: Seinastu uml. 200 – 300 árini vita vit um ymiskar royndir at fáa trø og runnar at grógva í Føroyum, men flestu teirra hava bert verið smávegis royndir í gørðum kring húsini, og mangan hava tær miseydnast. Orsøkirnar til hetta hava verið ymiskar, men seyðabit hevur verið ein afturvendandi forðing; umframt at atgongdin til egnað plantutilfar var vánalig, og vitanin um hesi viðurskifti somuleiðis lítil. Farið varð undir ta fyrstu viðarlundina í Føroyum (Viðarlundin í Gundadali í Havn) í 1885, men einki var komið fyri seg so seint sum í 1902. Síðani varð lagt á annan bógv, tá farið varð undir at fyrireika ein lítlan sokallaðan plantuskúla (t.e. plantualistøð) í 1905, og útbúgvið fólk varð fingið at taka sær av uppgávuni (Tróndur Hansen, gartnari). Í 1914 vóru fyrstu føroyskt framleiddu trøini klár at seta út í viðarlundirnar, og sett varð niður á hesum støðum tað árið: Viðarlundin í Gundadali, Viðarlundin í Niðastu Hoydølum, Viðarlundin á Selatrað og Viðarlundin í Kunoy. Tá bar betur til, og kunnu vit tí í 2014 siga okkum at hava ein 100-ára merkisdag á hesum øki.
text: #000004
text: Sandoyggin er tann einasta av teimum størru oyggjunum, har eingin skógfriðað viðarlund enn er komin í lag. Hettar er stórt spell, tí mangan hava fólk úr oynni sett fram ynskið um at fáa skipað eina viðarlund har. M.a. var ætlan frammi í 1980/90-unum um eina størri viðarlund í Traðardali, men hendan ætlanin datt niðurfyri. Skálvíkingurin Hans Jacob Jacobsen (skaldið Heðin Brú) var stóran part av yrkislívi sínum sum landbúnaðarráðgevi limur í Skógfriðingarnevndini, og hann royndi mangan at fáa í lag at stovnseta eina viðarlund í føðioynni.
text: #000006
text: Í føroysku viðarlundunum vaksa í dag nógv ymisk sløg av trøum og runnum. Hettar er vorðið møguligt, eftir at Føroyar í 1970-árunum sluppu uppí part innan norðurlendskt royndarsamstarv, og soleiðis fingu atgongd til nýtt plantutilfar, ið hóskar væl betur til okkara vakstrarlíkindi. Hóast hesin viðarvøksturin er av fremmandum uppruna, so er hann eitt ógvuliga virðismikið amboð í strevanini eftir at skapa m.a. lívd, heilsubót og trivna, frílendisupplivingar og upplivingar av fagurfrøðiligum slagi, umstøður til uttanduravirksemi og ítrótt, jarðildisbinding, koltvísúrnisbinding (CO2), nýggjar lívsstaðir fyri fuglalív, soppaverur og nógv ymisk smákykt, umframt mangar aðrar bæði samfelagsligar og náttúrufrøðiligar ágóðar. Nýggju træsløgini tykjast at grógva somikið væl, at tey einaferð í framtíðini ivaleyst eisini kunnu gera nyttu sum góður gagnviður til timbur, brenni o.tíl., umframt at ávís sløg hava nyttumøguleika sum prýðisgreinar, jólatrø o.tíl.
text: #000007
text: Hesi seinnu árini er somuleiðis farið undir at gera væl meira burturúr at varðveita og fjølga um føroyska upprunaviðarvøksturin. M.a. hevur Skógfriðingarnevndin avrátt, at Viðarlundin inni í Dølum í Kirkjubø burturav skal hýsa føroyskum upprunaviðarvøkstri, og soleiðis eisini kunna virka sum eitt in situ savn fyri hesi sløgini.
text: #000008
text: Í Norðurlondum eru skógarlendini, og mongdin av lívrunnum tilfari í teimum, tó tíbetur fleirfaldað seinastu øldina, eftir at myndugleikarnir gjørdust varugir við ta skógaroyðing, sum ránnýtingin í 19.-øld førdi við sær. Tí varð byrjað við stórum, almennum endurplantingarætlanum fyri uml. 100 árum síðani í t.d. Írlandi, Skotlandi, Danmark, Svøríki og Noreg. Seinni eru munandi skógarplantingarætlanir eisini komnar í Íslandi. Í Svøríki er uml. 60% av landinum skógarvaksið, í Noregi uml. 37% og í Danmark uml. 11%. Í Føroyum er talið minni enn 0,07% av lendinum.
text: #000010
text: Nýggjar rannsóknir vísa, at skógirnar eru hin fremsti hátturin at binda sum mest, netto, av koltvísúrni (CO2) á landjørðini her um okkara leiðir. Hetta hendir við binding beinleiðis í viðinum, sum seinni m.a. kann nýtast sum CO2-neutral orkukelda, men í stóran mun eisini í skógarjørðildinum. Sagt verður eisini, at viður er heimsins mest umhvørvisvinarliga ráevni.
text: #000011
text: Tað er aldargomul vitan, at viðarvøkstur bindur jørðildið væl móti jarðarmáan (erosjón) og minkar um vandan fyri bæði skriðulopum og skalvalopum. Somuleiðis verjir viðarvøkstur tær náttúrligu vatnskipanirnar í lendinum, tí í viðarvaksnum lendi gerst hvørki so lætt turkur ella vatnflóð, sum á berum lendi. Har tey nýta sokallað grundvatn til drekkivatn, verða skógir og viðarvøkstur nógv nýtt til vernd av slíkum lendi.
text: #000012
text: Hesi seinnu árini er nógv gjørt á rannsóknarøkinum at lýsa og próvgrunda tann stóra og jaliga týdningin, ið skógir, viðarlundir, parkir og onnur grøn øki og vøkstur hava á fólkaheilsuna og trivnaðin hjá fólki. Í Eysturlondum er hettar aldargomul vitan og ásannan, men her í Vesturheiminum er tað serliga tey seinastu 25 árini, at dentur er vorðin lagdur á hesi viðurskifti.
text: #000013
text: Skógir hava somuleiðis stóran týdning víða um í heiminum í samband við livilíkindi og virkismøguleikar fyri fólk og fæ. Teir eru av alstórum týdningi í royndunum at berjast ímóti fátækardømi og hungri, umframt at vera við til at tryggja eitt haldgott umhvørvi og góð gróðrarlíkindi.
text: #000016
text: Nógv sera forvitnislig vitan um skógir, viðarvøkstur, timbur og annað tílíkt, er at finna á m.a. hesum portalinum: 
text: #000017
text: Binding av koltvísúrni í viðarvøkstri
text: #000018